A BIZOTTSÁG HATÁROZATA
(2004. december 7.)
a közösségi jelentőségű területek listájának a 92/43/EGK tanácsi irányelv szerinti, a kontinentális biogeográfiai régió céljára történő elfogadásáról
(az értesítés a C(2004) 4031. számú dokumentummal történt)
(2004/798/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a természetes élőhelyek, valamint a vad fauna és flóra védelméről szóló, 1992. május 21-i 92/43/EGK tanácsi irányelvre (1) és különösen annak 4. cikke (2) bekezdése harmadik albekezdésére,
mivel:
(1)
A 92/43/EGK irányelv 1. cikke c) pontja iii) alpontjában említett kontinentális biogeográfiai régió magában foglalja Luxemburg területét, Ausztria, Belgium, a Cseh Köztársaság, Dánia, Franciaország, Németország, Olaszország, Litvánia, Lengyelország, Szlovénia és Svédország területének egy részét, az irányelv 20. cikke szerint felállított Élőhely Bizottság által 2000. október 23-án jóváhagyott biogeográfiai térképen meghatározottak szerint.
(2)
Ez a határozat nem terjed ki azoknak a tagállamoknak a területére, amelyek 2004. május 1-jén csatlakoztak az Európai Közösséghez. Ezek a tagállamok abban az időpontban kezdeményezték területi javaslataik továbbítását a Bizottsághoz. Következésképpen a Bizottság nincs abban a helyzetben, hogy integrálni tudja az ezektől a tagállamoktól származó információkat a közösségi jelentőségű területek jelenlegi kezdeti listájába a 92/43/EGK irányelv szerint. Ezek az adatok egy jövőbeni bizottsági határozat tárgyát fogják képezni, amikor az összes vonatkozó információ összegyűjtésre került, és elvégezték az e tagállamoktól származó területi javaslatok mélyreható tudományos elemzését.
(3)
Továbbá szükséges - egy 1995-ben elindított, a Natura 2000 hálózat létrehozására irányuló folyamattal összefüggésben, amely nélkülözhetetlen eleme a biodiverzitás védelmének az Európai Közösségben -, hogy előrehaladásra kerüljön sor a hálózat tényleges létrehozása tekintetében e határozat késleltetésének elkerülése révén.
(4)
A kontinentális biogeográfiai régió céljára a 92/43/EGK irányelv 1. cikke szerinti közösségi jelentőségű területeknek javasolt területek listája továbbításra került a Bizottsághoz 2003 novembere és 2004 júniusa között - az irányelv 4. cikke (1) bekezdésének megfelelően - Ausztria, Belgium, Dánia, Franciaország, Németország, Olaszország, Luxemburg és Svédország által.
(5)
A javasolt területek listájához csatolták az egyes területekre vonatkozó információkat, a javasolt Natura 2000 területekre vonatkozó területi információk formátumáról szóló, 1996. december 18-i 97/266/EK bizottsági határozat (2) által megállapított formában benyújtva azokat.
(6)
Ez az információ tartalmazza az adott tagállam által továbbított terület legfrissebb és hiteles térképét, a terület megnevezését, elhelyezkedését és kiterjedését, valamint a 92/43/EGK irányelv III. mellékletében megállapított kritériumok alkalmazása során kapott adatokat.
(7)
A listatervezet alapján, amelyet a Bizottság állított össze egyetértésben az egyes érintett tagállamokkal, és amely azonosít kiemelt jelentőségű természetes élőhelytípusoknak vagy kiemelt jelentőségű fajoknak otthont adó területeket is, el kell fogadni a közösségi jelentőségű területként kiválasztott területek listáját.
(8)
A természetes élőhelytípusok és fajok létezésére és eloszlására vonatkozó ismeretek folyamatosan bővülnek a 92/43/EGK irányelv 11. cikkének megfelelően végzett felügyelet eredményeképpen. Ezért a területek értékelésére és kiválasztására közösségi szinten a jelenleg rendelkezésre álló legjobb információk alapján került sor.
(9)
Az Európai Közösségek Bíróságának megszilárdult esetjoga szerint „a közösségi jelentőségű területek listatervezetének elkészítése érdekében, amely alkalmas arra, hogy a speciális, védelem alatt álló területek koherens európai ökológiai hálózata létrehozásának az alapja legyen, a Bizottság rendelkezésére kell állnia egy kimerítő listának azokról a területekről, amelyek nemzeti szinten ökológiai jelentőséggel bírnak, amely releváns az irányelvnek a természetes élőhelyek, valamint a vad fauna és flóra védelmére irányuló célkitűzése szempontjából. (…) Továbbá csak így lehetséges az irányelv 3. cikke (1) bekezdése első albekezdésében szereplő, a természetes élőhelytípusok és az érintett fajok élőhelyeinek kedvező konzervációs állapotban a természetes elterjedési területükön belül - ami egy vagy több határon is átnyúlhat a Közösségen belül - történő fenntartására vagy helyreállítására irányuló célkitűzés elérése” (3).
(10)
A rendelkezésre álló információk, a biogeográfiai szemináriumok keretében - az Európai Téma Központ a Természetvédelemért és a Biodiverzitásért által - elvégzett együttes felmérések, és a tagállamokkal folytatott kétoldalú megbeszélések alapján, néhány tagállam nem javasolt elegendő területet a 92/43/EGK irányelv követelményeinek kielégítésére bizonyos élőhelytípusok és fajok tekintetében. Ezért e fajok és élőhelytípusok tekintetében - melyek e határozat 2. mellékletében kerültek felsorolásra - nem lehet azt a következtetést levonni, hogy a hálózat teljes. Figyelembe véve azonban az információk késedelmes beérkezését és a tagállamokkal való egyeztetés elhúzódását, a Bizottság úgy véli, hogy el kell fogadnia a területek kezdeti listáját, amelyet módosítani kell majd a 92/43/EGK irányelv 4. cikke rendelkezéseivel összhangban az e határozat 2. mellékletében felsorolt azon élőhelytípusok és fajok esetében, amelyekre vonatkozóan a jelzett tagállamok nem javasoltak elegendő területet a 92/43/EGK irányelv követelményeinek megfelelően.
(11)
Mivel az ismeretek nem teljesek a szóban forgó irányelv I. mellékletében szereplő azon természetes élőhelytípusok és a II. mellékletében szereplő azon fajok létezésére és eloszlására vonatkozóan, amelyek egyaránt előfordulnak a tengeri felségvizeken és a tengeri felségvizeken túlmenően nemzeti fennhatóság alá tartozó tengeri vizeken, nem lehet következtetést levonni a tekintetben, hogy esetükben a hálózat teljes vagy nem teljes. A vonatkozó fajok és élőhelytípusok e határozat 3. mellékletében kerültek felsorolásra. Következésképpen, a Bizottság úgy véli, hogy - szükség esetén - a kezdeti lista módosításra fog kerülni az e határozat 3. mellékletében felsorolt különböző élőhelytípusok és fajok tekintetében a 92/43/EGK irányelv 4. cikke rendelkezéseivel összhangban.
(12)
E határozat 3. melléklete felsorolja a szóban forgó irányelv I. mellékletében felsorolt egyéb élőhelytípusokat és a II. mellékletében felsorolt fajokat is, amelyek tudományos vizsgálat tárgyát képezik.
(13)
Az e határozatban előírt intézkedések összhangban vannak az Élőhely Bizottság véleményével,
ELFOGADTA EZT A HATÁROZATOT:
1. cikk
Az e határozat 1. mellékletében található lista alkotja a közösségi jelentőségű területek kezdeti listáját a kontinentális biogeográfiai régió céljára a 92/43/EGK irányelv 4. cikke (2) bekezdése harmadik albekezdésének megfelelően.
Ez a lista módosításra kerül a tagállamok további javaslatainak figyelembe vételével a 92/43/EGK irányelv 4. cikkével összhangban bizonyos - az e határozat 2. mellékletében és 3. mellékletében meghatározott - élőhelytípusok és fajok tekintetében.
2. cikk
Ennek a határozatnak a tagállamok a címzettjei.
Kelt Brüsszelben, 2004. december 7-én.